b'\n_START_ARTICLE_\nLas Vegas\n_START_SECTION_\nHist\xc3\xb2ria\n_START_PARAGRAPH_\nEl nom de Las Vegas l\'hi va donar l\'espanyol Antonio Armijo qui va arribar aqu\xc3\xad mentre seguia l\'Old Spanish Trail des de Texas. En aquesta \xc3\xa8poca, en algunes \xc3\xa0rees baixes de la Vall de Las Vegas, existien deus que creaven extenses \xc3\xa0rees verdes que contrastaven amb el desert que les envoltava; d\'aqu\xc3\xad el nom de "Las Vegas"._NEWLINE_L\'oficial i explorador de l\'ex\xc3\xa8rcit nord-americ\xc3\xa0 John Fr\xc3\xa9mont va viatjar a la vall de Las Vegas el 3 de maig de 1844, quan aquest territori formava part encara de M\xc3\xa8xic; liderant un grup d\'exploradors del cos d\'enginyers de l\'ex\xc3\xa8rcit nord-americ\xc3\xa0. El 10 de maig de 1855, despr\xc3\xa9s de l\'annexi\xc3\xb3 de Las Vegas als Estats Units, Brigham Young va enviar un grup de trenta missioners mormons per a convertir a la poblaci\xc3\xb3 \xc3\xadndia. Els mormons van abandonar la zona el 1857, ja que els nadius van rebutjar els seus ensenyaments. El 1864 l\'ex\xc3\xa8rcit va construir el Fort Baker._NEWLINE_El 1900, les deus van ser canalitzades cap a la ciutat que va quedar aix\xc3\xad prove\xc3\xafda d\'una font d\'aigua corrent. Aix\xc3\xb2 va permetre a Las Vegas convertir-se en un lloc d\'aturada on abastir-se aigua per als trens que viatjaven entre Los Angeles i Albuquerque. La ciutat de Las Vegas es va fundar el 15 de maig de 1905._NEWLINE_Amb la legalitzaci\xc3\xb3 del joc el 1931, Las Vegas va iniciar la seva fama mundial. El 1941 es van comen\xc3\xa7ar a construir grans hotels que incorporaven casinos de joc. Molts dels primers inversors de la ciutat van ser acusats d\'haver portat a Las Vegas diners procedents dels sindicats del crim de la costa Est. De fet el primer hotel de caracter\xc3\xadstiques de la ciutat moderna (Flamingo) va ser constru\xc3\xaft sota la supervisi\xc3\xb3 del g\xc3\xa0ngster Benjamin "Bugsy" Siegel.\n_START_SECTION_\nGeografia\n_START_PARAGRAPH_\nLa ciutat de Las Vegas ocupa una \xc3\xa0rea de 293,6\xc2\xa0km\xc2\xb2. La ciutat est\xc3\xa0 localitzada en una zona \xc3\xa0rida, envoltada de muntanyes amb colors que van del rosa al gris. En estar situada al desert, la major part del terreny \xc3\xa9s roc\xc3\xb3s.\n_START_SECTION_\nDemografia\n_START_PARAGRAPH_\nD\'acord amb el cens de 2010 la ciutat tenia una poblaci\xc3\xb3 de 583.756 habitants. L\'oficina del cens estima una poblaci\xc3\xb3 de 648.224 habitants el 2017. Las Vegas ha estat la capital del comtat de Clark des del naixement d\'aquest el 1909. Estudis recents (2005) xifren la poblaci\xc3\xb3 de l\'\xc3\xa0rea metropolitana entorn d\'1.950.000 persones. Es calcula que \xc3\xa9s habitual que hi hagi al voltant de la mateixa xifra de turistes que d\'habitants durant la temporada de vacances: ja sigui per viatges de nord-americans que van a passar un cap de setmana o pel turisme mundial. La poblaci\xc3\xb3 \xc3\xa9s un gresol de cubans, llatins, nord-americans i turistes de totes les nacionalitats._NEWLINE_El creixement de la poblaci\xc3\xb3 de Las Vegas ha estat espectacular. L\xe2\x80\x99any 1900 ten\xc3\xada 25 habitants. L\xe2\x80\x99any 1940 tenia \xc3\xbanicament 8.422 habitants.\n_START_SECTION_\nEdificacions, punts tur\xc3\xadstics i espectacles\n_START_PARAGRAPH_\nEls punts m\xc3\xa9s caracter\xc3\xadstics de la ciutat s\xc3\xb3n Las Vegas Strip i Fremont Street, dues avingudes formades per casinos de tota classe. Els casinos estan connectats molt sovint entre ells per monorails o passadissos subterranis amb aire condicionat que repel\xc2\xb7leix les aclaparadores temperatures de la ciutat. Trucs de m\xc3\xa0gia, pallassos, balls, bars... l\'espectacle genera tants ingressos com les m\xc3\xa0quines de casino.'